stanford-oval/wikipedia huggingface dataset:
แปลรักฉันด้วยใจเธอ

| แปลรักฉันด้วยใจเธอ |
| --- | --- |

ประเภท: โรแมนติก-ดราม่า
สร้างโดย: นาดาวบางกอก ไลน์ทีวี เดอะ วัน เอ็นเตอร์ไพรส์
เขียนโดย: นฤเบศ กูโน อรัชพร โภคินภากร การะเกด นรเศรษฐาภรณ์ ณรณ เชิดสูงเนิน ทศพร เหรียญทอง วสุธร ปิยารมณ์
กำกับโดย: นฤเบศ กูโน (ฤดูกาลที่ 1) ทศพร เหรียญทอง (ฤดูกาลที่ 2)
แสดงนำ: พุฒิพงศ์ อัสสรัตนกุล กฤษฏ์ อำนวยเดชกร ณัฏฐ์ กิจจริต ภาลฎา ฐิตะวชิระ ปองพล ปัญญามิตร จิรายุส ขาวใบไม้ ธีธัต สุขอิ่ม กาญจนา ภาควิวรรธ ประภัสสร จันทร์สถิตย์พร ณภัทร วิกัยรุ่งโรจน์ โอบนิธิ วิวรรธนวรางค์ อรัชพร โภคินภากร ธนินท์รัฐ วาศศรีวัฒน์ ชยภัค ตันประยูร สาริษฐ์ ตรัยเลิศวิเชียร กมลพิพัฒน์ บุนนาค
ดนตรีแก่นเรื่องเปิด: ฤดูกาลที่ 1 กีดกัน (Skyline) - พุฒิพงศ์ อัสสรัตนกุล ฤดูกาลที่ 2 รู้งี้เป็นแฟนกันตั้งนานแล้ว (Safe Zone) - พุฒิพงศ์ อัสสรัตนกุล, กฤษฏ์ อำนวยเดชกร
ดนตรีแก่นเรื่องปิด: หลายเพลง
ประเทศแหล่งกำเนิด: ไทย
ภาษาต้นฉบับ: ไทย
การผลิต
ผู้อำนวยการสร้าง: นาดาวบางกอก
ผู้กำกับภาพ: ตะวันวาด วนวิทย์ (ฤดูกาลที่ 1) มณีรัตน์ ศรีนัครินทร์ (ฤดูกาลที่ 1) อรรถพล สิงห์งาม (ฤดูกาลที่ 1) บุณยนุช ไกรทอง (ฤดูกาลที่ 2)
ความยาวตอน: 75 นาที / ตอน
ออกอากาศ
เครือข่าย: ไลน์ทีวี ช่องวัน 31
ออกอากาศ: Part 1 : 22 ตุลาคม - 19 พฤศจิกายน พ.ศ. 2563 Part 2 : 27 พฤษภาคม พ.ศ. 2564 - 24 มิถุนายน พ.ศ. 2564
แปลรักฉันด้วยใจเธอ เป็น ละครชุด แนว Romantic Coming of Age ในโปรเจกต์พิเศษ BKPP Project ของ พุฒิพงศ์ อัสสรัตนกุล กับ กฤษฏ์ อำนวยเดชกร ผลิตโดย นาดาวบางกอก ภายใต้ความร่วมมือกับไลน์ทีวี สร้างเรื่องและเขียนบท โดย นฤเบศ กูโน ที่ได้รับแรงบันดาลใจมาจากเรื่องราวส่วนหนึ่งของบิวกิ้น และพีพี โดยเป็นเรื่องราวของเต๋ และ โอ้เอ๋ว เพื่อนสนิทที่มีเหตุให้ต้องทะเลาะกันในวัยเด็ก และได้กลับมาพบกันอีกครั้งในช่วงเวลาสอบเข้ามหาวิทยาลัย ออกอากาศให้ชมทุกวันพฤหัสบดีเวลา 20.00 น. ทางแอปพลิเคชัน ไลน์ทีวี เริ่มตอนแรก วันพฤหัสบดีที่ 22 ตุลาคม พ.ศ. 2563
การผลิต

จากความสำเร็จของคู่จิ้นรองในละคร My Ambulance รักฉุดใจนายฉุกเฉิน ที่ถือเป็นการแจ้งเกิดนักแสดงชุดใหม่ของนาดาวบางกอกเต็มตัว โดยเฉพาะกับ พุฒิพงศ์ และกฤษฎ์ ที่เล่นได้สมจริง ทำให้เกิดกระแสคู่จิ้น หมอเต่า-ทิวเขา จากกระแสนี้เอง นาดาวบางกอก ได้หยิบขึ้นมาต่อยอดเป็นโปรเจกต์พิเศษ BKPP Project ที่จะประกอบไปด้วยซีรีส์ เพลงประกอบซีรีส์ และงานพบปะสังสรรค์ เดิมทีนฤเบศวางแผนสร้างซีรีส์เป็นภาคต่อจากตัวละคร แต่ด้วยบทละครที่ทำให้ตัวละครหนึ่งเสียชีวิตไปแล้ว ทำให้ทีมพัฒนาบทไม่สามารถหาวิธีการจับคู่ขึ้นมาใหม่ได้ ทำให้นฤเบศตัดสินใจเขียนบทใหม่ทั้งหมด โดยมี อรัชพร โภคินพากร และทีมเขียนบทละครมาร่วมเขียนบท โดยใช้ชีวิตจริงของ พุฒิพงศ์ และกฤษฎ์ เป็นเค้าโครงต้นแบบ
แปลรักฉันด้วยใจเธอเป็นละครชุดที่มีทั้งหมด 5 ตอนประกอบไปด้วย ตอนที่ 1 ชื่อตอน ความรักดั่งเกลียวคลื่น, ตอนที่ 2 ชื่อตอน ชิดใกล้ใช่ครอบครอง, ตอนที่ 3 ชื่อตอน เริ่มรักที่รักแรก, ตอนที่ 4 ชื่อตอน ห้วงรักดุจเหวลึก และ ตอนที่ 5 ชื่อตอน ตะวันลาไม่เปลี่ยนทิศ
ในส่วนของสถานที่ ได้มีการถ่ายทำที่จังหวัดภูเก็ตเป็นหลัก ไม่ว่าจะเป็น โกปี๊เตี่ยม, ศาลเจ้าแสงธรรม หรือ อ๊ามเตงก่องต๋อง (定光堂), โรงเรียนสตรีภูเก็ต, หาดยะนุ้ย ซึ่งคือหาดที่โอ้เอ๋วและเต๋มาตั้งแต่เด็ก และ แหลมพรหมเทพ โดยใช้เวลาถ่ายทำประมาณ 2 เดือน และทำพิธีบวงสรวงเปิดกล้องเมื่อวันที่ 4 มิถุนายน พ.ศ. 2563 ก่อนมีงานแถลงข่าวเปิดตัวเมื่อที่ 8 ตุลาคม พ.ศ. 2563 ณ โซนอี ชั้น 1 เซ็นทรัลเวิลด์
แปลรักฉันด้วยใจเธอ มีการจัดงาน แปลรักฉันด้วยใจเธอ เต๋ โอ้เอ๋ว Fan Meeting ในวันที่ 1 พฤศจิกายน พ.ศ. 2563 ณ โรงละครเคแบงก์สยามพิฆเนศ มีทั้งหมด 2 รอบการแสดงคือเวลา 14:00 และ 19:00
หลังจากประกาศว่าจะมี แปลรักฉันด้วยใจเธอ ภาค 2 ในวันที่ 11 มีนาคม พ.ศ. 2564 ในตอนจบของตอนที่ 5 นาดาวบางกอกกับไลน์ทีวีก็จัดงานแถลงข่าวเปิดตัว แปลรักฉันด้วยใจเธอ ภาค 2 ในวันที่ 21 พฤศจิกายน พ.ศ. 2563 ที่ Fantopia Mini Stage ณ ชาเลนเจอร์ 1 ศูนย์แสดงสินค้าและการประชุม อิมแพ็ค เมืองทองธานี
โครงเรื่อง

เรื่องราวทั้งหมดเริ่มต้นขึ้นจากการที่ เต๋ (พุฒิพงศ์ อัสสรัตนกุล) และ โอ้เอ๋ว (กฤษฏ์ อำนวยเดชกร) สอบติดโรงเรียนเดียวกันในที่ภูเก็ตสมัยมัธยม จนได้กลายมาเป็นเพื่อนสนิทกัน ในเวลาต่อมาโอ้เอ๋วได้รับโอกาสจากครูให้แสดงบท หย่งเจี้ยน ซึ่งเป็นบทที่เต๋ใฝ่ฝันอยากแสดงมาตั้งแต่แรก หลังแสดงจบโอ้เอ๋วได้บอกเต๋ว่าตนเองพบความฝันแล้วว่าในอนาคตอยากเป็นนักแสดง ซึ่งทำให้เต๋โกรธและเสียใจมากเพราะไม่คิดว่าเพื่อนสนิทจะมาเป็นคู่แข่งของตนเอง ส่งผลให้ทะเลาะกันมาจนถึงปัจจุบัน
ในปัจจุบัน เต๋และโอ้เอ๋ว ได้มาพบกันอีกครั้งที่โรงเรียนกวดวิชาสอนภาษาจีนฟูหนานเหล่าซือ เนื่องจากทั้งสองมีเป้าหมายเดียวกันคือการสอบเข้าคณะนิเทศน์ศาสตร์ มหาวิทยาอนันตศาสตร์ ทำให้ทั้งสองคนกลายมาเป็นคู่แข่งกัน เต๋พยายามทำทุกทางเพื่อที่จะเอาชนะโอ้เอ๋วรวมไปถึงการพูดเยาะเย้ยคะแนนสอบพรีเทสภาษาจีนของโอ้เอ๋ว จุดพลิกพันเกิดขึ้นเมื่อผลการสอบรับตรงของคณะนิเทศน์ศาสตร์ มหาวิทยาอนันตศาสตร์ประกาศ เต๋สอบผ่าน ในขณะที่โอ้เอ๋วสอบไม่ผ่าน จึงทำให้เต๋สำนึกผิดในคำพูดและการกระทำของตนเอง และได้ไปตามไปขอโทษที่บริเวณชายหาดที่เคยมากันประจำสมัยเด็ก และทำให้ทั้งสองเริ่มกลับมาเป็นเพื่อนกันอีกครั้ง แต่การกลับมาเป็นเพื่อนครั้งนี้ไม่เหมือนรอบก่อน เพราะจากความเป็นเพื่อนที่สนิท เริ่มทำให้แต่ละคนคิดไปไกลเกินเพื่อน จนสุดท้ายความสัมพันธ์ก็ถึงจุดแตกหักลงเมื่อทั้งสองสนิทกันจนเกินเลย โดยที่ทั้งคู่ไม่รู้เลยว่าความสนิทที่พวกเขาคิดนั้น ไม่ใช่แค่ความสนิทในระดับเพื่อน ความสับสนและความไม่ชัดเจนของเต๋ทำให้โอ้เอ๋วไม่มีกำลังใจในการอ่านหนังสือสอบต่อ และตัดสินใจที่จะไม่สอบเข้ามหาลัย นั่นเป็นอีกจุดเปลี่ยนสำคัญที่ทำให้เต๋ตัดสินใจที่จะไม่ยืนยันสิทธิ์รอบรับตรง เพื่อจะให้โอ้เอ๋วที่อยู่ในรายชื่อตัวสำรองลำดับที่ 1 ได้สอบติดรอบรับตรง แต่ผลกลับไม่เป็นอย่างที่คิด เมื่อโอ้เอ๋วตัดสินใจไม่รับความหวังดีจากเต๋ และกลับไปอ่านหนังสือเตรียมสอบรอบแอดมิชชั่นอีกครั้ง หลังจากเห็นบาสสารภาพรักกับโอ้เอ๋วในห้องเรียนพิเศษ เต๋ก็เสียใจเป็นอย่างมาก และกลับไประบายความในใจกับโก๊หุ้น เวลาผ่านไป ทั้งสองกลับมาตั้งใจเตรียมสอบรอบแอดมิชชั่น จนในที่สุดโอ้เอ๋วก็สอบติดคณะนิเทศน์ศาสตร์ มหาวิทยาอนันตศาสตร์ ในขณะที่เต๋นั้นแบกความเสียใจจากที่คิดว่าโอ้เอ๋วคบกับบาสไปเข้าห้องสอบ จึงทำให้ทำข้อสอบไม่ทัน และติดคณะนิเทศน์ศาสตร์ คณะลำดับที่ 2 ในตัวเลือก เต๋เสียใจเป็นอย่างมาก หลังประกาศผล โอ้เอ๋วกับบาสก็เคลียร์ใจกันว่าเป็นเพื่อนกันดีกว่า เช่นเดียวกันกับเต๋และตาล ในวันที่โอ้เอ๋วมาวิ่งแก้บนจากหน้าบ้านเต๋ ในที่สุดเต๋ก็ตัดสินใจวิ่งแก้บนเคียงคู่กับโอ้เอ๋วไปจนถึงสุดขอบแหลมพรหมเทพ และได้เห็นพระอาทิตย์ตกดินตามที่บนไว้ โอ้เอ๋วตัดสินใจบอกเต๋ว่า โอ้เอ๋วกับบาสกลับมาเป็นเพื่อนกัน เช่นเดียวกันกับเต๋กับตาล โอ้เอ๋วยอมให้เต๋เป็นอะไรก็ได้ แต่ขอให้เต๋อย่าหายไปไหนก็พอ ในขณะที่เต๋ก็รู้ใจตัวเองและกล้ามากพอที่จะขอโอ้เอ๋วเป็นแฟน
รายชื่อนักแสดงและการสร้าง > ภาค 1

| ปี | พ> ศ. 2563 |
| --- | --- |
ภาค: 1 : I Told Sunset About You
วันออกอากาศ: 22 ตุลาคม พ.ศ. 2563 - 19 พฤศจิกายน พ.ศ. 2563
สถานีออกอากาศ: ไลน์ทีวี
ผู้สร้าง: นาดาวบางกอก
ผู้กำกับการแสดง: นฤเบศ กูโน
ผู้อำนวยการสร้าง: ทรงยศ สุขมากอนันต์ เกรียงไกร วชิรธรรมพร พัชรพร เลี่ยวไพโรจน์
ที่ปรึกษาภาษาจีน: ศุภวัฒน์ โจว ธนพล เชาวน์วานิชย์
นักแสดงหลัก
กฤตกร แซ่ตัน (เต๋): พุฒิพงศ์ อัสสรัตนกุล
พันวา สุรมณฑา (โอ้เอ๋ว): กฤษฏ์ อำนวยเดชกร
โก๊หุ้น: ณัฏฐ์ กิจจริต
ตาล: ภาลฎา ฐิตะวชิระ
บาส: ปองพล ปัญญามิตร
ไข่: จิรายุส ขาวใบไม้
ฟิลลิป: ธีธัต สุขอิ่ม
มด: คริสเตียน จุราพร บอส
จี้สุ่ย (แม่เต๋): กาญจนา ภาควิวรรธ
แม่โอ้เอ๋ว: ประภัสสร จันทร์สถิตย์พร
พ่อโอ้เอ๋ว: อุดม ลลิตนิธิ
ฟูหนาน: Fu Nan
กฤตกร แซ่ตัน (เต๋) (วัยเด็ก): พิชชานันท์ เจียมศิริกาญจน์
พันวา สุรมณฑา (โอ้เอ๋ว) (วัยเด็ก): อินทนนท์ แสงศิริไพศาล
นักแสดงรับเชิญ
หย่งเจี้ยน: ระพีพัฒน์ อิ่มพันธุ์
เยว่ซิน: กนกวรรณ เหล่าปิยะสกุล
การะเกด: วาสนา สุวิเศษ
มะนาว: ณมน เรือนสอน
พ่อเต๋: พรหมบุตร ตันติวงศ์ไพศาล
พ่อตาล: สมชัย ทิวงศ์ษา
Hand Talent: ณมน เรือนสอน
รายชื่อนักแสดงและการสร้าง > ภาค 2

| ปี | พ> ศ. 2564 |
| --- | --- |
ภาค: 2 : I Promised You The Moon
วันออกอากาศ: 27 พฤษภาคม พ.ศ. 2564 - 24 มิถุนายน พ.ศ. 2564
สถานีออกอากาศ: ไลน์ทีวี
ผู้สร้าง: นาดาวบางกอก
ผู้กำกับการแสดง: ทศพร เหรียญทอง
ผู้อำนวยการสร้าง: ทรงยศ สุขมากอนันต์ กณพ ศุภมานพ นฤเบศ กูโน
นักแสดงหลัก
กฤตกร แซ่ตัน (เต๋): พุฒิพงศ์ อัสสรัตนกุล
พันวา สุรมณฑา (โอ้เอ๋ว): กฤษฏ์ อำนวยเดชกร
ท็อป: ณภัทร วิกัยรุ่งโรจน์
ไจ๋: โอบนิธิ วิวรรธนวรางค์
ขิม: อรัชพร โภคินภากร
คิว: ธนินท์รัฐ วาศศรีวัฒน์
อู๋: ชยภัค ตันประยูร
แมงป่อง: สาริษฐ์ ตรัยเลิศวิเชียร
ปลั๊ก: กมลพิพัฒน์ บุนนาค
ดรีม: พรทิพย์ กิจดำรงชัย
เมฆ: ภาคิน คุณาอนุวิทย์
แนน: พลอย ศิริอุดมเศรษฐ
กาย: พันวา พรหมเทพ
โก๊หุ้น: ณัฏฐ์ กิจจริต
จี้สุ่ย (แม่เต๋): กาญจนา ภาควิวรรธ
นักแสดงรับเชิญ
เจมส์: นพพันธ์ บุญใหญ่
ครูนิเทศน์ฯ ม.ปราชญานันท์: สุกัญญา สมไพบูลย์
เพื่อนโอ้โอ๋ว: อาพิชชนันท์ ติปยานนท์
ครูเม: ดุจดาว วัฒนปกรณ์
พี่ชมพู่ (ผู้จัดการเต๋): ธนรัตน์ วัฒนเดชานันท์
โปรดิวเซอร์: บรรจง ปิสัญธนะกูล
แอรี่: ครองขวัญ นาครทรรพ
ภาสกร: ชนุดม เกษมกิจวัฒนา
แฮม: พันธุ์ธัช กันคำ
ครูสอนการแสดง ม.อนันทศาสตร์: รังสิมา อิทธิพรวณิชย์
ครูโฆษณา ม.อนันทศาสตร์: เมธี จารุมณีโรจน์
ครูสอนตีความบท ม.ปราชญานันท์: วรัญญา หมุนแก้ว
ครูสอนจัดไฟ ม.ปราชญานันท์: เศรษฐ์สิริ นิรันดร
แคสติ้งโฆษณา: ธรรมสถิตย์ เจริญฤทธิชัย
คณะละครใบ้: เบบี้ไมม์ โชว์
บาส: ปองพล ปัญญามิตร
ไข่: จิรายุส ขาวใบไม้
มด: คริสเตียน จุราพร บอส
ฟิลลิป: ธีธัต สุขอิ่ม
ตาล: ภาลฎา ฐิตะวชิระ
โนโซมิ: Yasuko Hiyoshi
เพลงประกอบ > ภาค 1

| เพลง | ศิลปิน | เนื้อร้อง, ทำนอง | หมายเหตุ |
| --- | --- | --- | --- |
| กีดกัน | พุฒิพงศ์ อัสสรัตนกุล | ปัณฑพล ประสารราชกิจ, ธิติวัฒน์ รองทอง |  |
| หรูเหอ 如何 (Skyline) | ตุลานันท์ นรเศรษฐ์พิศาล | Sichen Li, ปัณฑพล ประสารราชกิจ, ธิติวัฒน์ รองทอง | - |
| หรูเหอ 如何 (Skyline) | กฤษฏ์ อำนวยเดชกร | Sichen Li, ปัณฑพล ประสารราชกิจ, ธิติวัฒน์ รองทอง | - |
| แปลไม่ออก | พุฒิพงศ์ อัสสรัตนกุล | ชนกันต์ รัตนอุดม |  |
| โคตรพิเศษ | พุฒิพงศ์ อัสสรัตนกุล | สุตเขต จึงเจริญ, อัจฉริยา ดุลยไพบูลย์ | - |
| โคตรพิเศษ | กฤษฏ์ อำนวยเดชกร | สุตเขต จึงเจริญ, อัจฉริยา ดุลยไพบูลย์ |  |
เพลงประกอบ > ภาค 2

| เพลง | ศิลปิน | เนื้อร้อง, ทำนอง | หมายเหตุ |
| --- | --- | --- | --- |
| รู้งี้เป็นแฟนกันตั้งนานแล้ว (Safe Zone) | พุฒิพงศ์ อัสสรัตนกุล, กฤษฏ์ อำนวยเดชกร | อัจฉริยา ดุลยไพบูลย์ |  |
| ห่มผ้า (Hold Me Tight) | กฤษฏ์ อำนวยเดชกร | เลอทัศน์ เกตุสุข | - |
| หลอกกันทั้งนั้น (Fake News) | กฤษฏ์ อำนวยเดชกร | ชนกันต์ รัตนอุดม | - |
| หลอกกันทั้งนั้น (Fake News) | พุฒิพงศ์ อัสสรัตนกุล | ชนกันต์ รัตนอุดม | - |
| ทะเลสีดำ | พุฒิพงศ์ อัสสรัตนกุล, กฤษฏ์ อำนวยเดชกร | TONN SOFA | - |
| ทะเลสีดำ (Studio Version) | พุฒิพงศ์ อัสสรัตนกุล, กฤษฏ์ อำนวยเดชกร | TONN SOFA | - |
| ไม่ปล่อยมือ (Coming of Age) | พุฒิพงศ์ อัสสรัตนกุล, กฤษฏ์ อำนวยเดชกร | โป โปษยะนุกูล | - |
กระแสการตอบรับ

ความนิยมในแต่ละตอนที่วัดจากจำนวนผู้ชมผ่านทางไลน์ทีวีในแต่ละตอนสูงกว่า 1 ล้านครั้งในอีพี 1 และ 2 และสูงถึงกว่า 2 ล้านครั้งในในอีพี 3, 4 และ 5 และมีการกล่าวถึงในเครือข่ายสังคมอย่างมาก ทั้งการขึ้นดับที่ 1 ของแฮชแท็กซีรีส์ในเทรนทวิตเตอร์ และ ได้รับคำชมเป็นจำนวนมากตั้งแต่อีพีแรก
ทางด้านประเทศจีนก็มีการกล่าวถึงในเครือข่ายสังคมเป็นอย่างมาก โดยได้คะแนนในเว็บจัดอันดับของจีนสูงถึง 9.4 คะแนนหลังจบตอนที่ 5
รวมไปถึงบัตรเข้าชมงานแปลรักฉันด้วยใจเธอ เต๋ โอ้เอ๋ว Fan Meeting ก็ขายหมดในเวลาอันรวดเร็ว
สถานที่ถ่ายทำ

สถานที่ถ่ายทำทั้งหมดอยู่ที่ภูเก็ตประกอบไปด้วย ศาลเจ้าแสงธรรม, ศาลเจ้าบางเหนียว, ศาลเจ้ากิ้วเที้ยนเก้ง, KOPITIAM By Wilai, สวนสาธารณะสะพานหิน, ร้านอาหารดีบุก, ร้าน Crêpe is Crêpe Phuket, ภูเก็ต 346 เกสเฮาส์, Nai Harn On The ROCK Restaurant, โรงแรมเคปพันวา, โรงเรียนสตรีภูเก็ต, เกาะราชา, Lady Coco Phuket, The Memory at On On Hotel, COMO Point Yamu และ Ao Po Grand Marina
แหล่งข้อมูลอื่น

แปลรักฉันด้วยใจเธอ ที่สยามโซน
เรื่องย่อละคร แปลรักฉันด้วยใจเธอ
เรื่องย่อ “แปลรักฉันด้วยใจเธอ”
ิ
หลวงพ่อโต (บางพลี)

| หลวงพ่อโต |
| --- | --- |

ชื่อเต็ม: หลวงพ่อโต วัดบางพลีใหญ่ใน
ชื่อสามัญ: หลวงพ่อโต
ประเภท: พระพุทธรูป
ศิลปะ: ปางมารวิชัย ศิลปะสุโขทัย
ความกว้าง: 3 ศอก 1 คืบ
วัสดุ: สำริด ปิดทอง
สถานที่ประดิษฐาน: พระวิหาร วัดพลับพลาชัยชนะสงคราม สมุทรปราการ
ความสำคัญ: พระพุทธรูปสำคัญ ของจังหวัดสมุทรปราการ
 สถานีย่อยพระพุทธศาสนา
หลวงพ่อโต วัดบางพลีใหญ่ใน เป็นพระพุทธรูปสมัยสุโขทัยปางมารวิชัย (สะดุ้งมาร) องค์พระเป็นทองสำริดทั้งองค์ หน้าตักกว้าง 3 ศอก 1 คืบ ลืมพระเนตร ประดิษฐานอยู่ในพระอุโบสถวัดบางพลีใหญ่ใน ตำบลบางพลีใหญ่ อำเภอบางพลี จังหวัดสมุทรปราการ เป็นพระพุทธรูปที่ได้รับการกล่าวขวัญว่ามีความศักดิ์สิทธิ์ และเป็นที่เคารพสักการะของชาวบางพลีและพุทธศาสนิกชนทั่วไป
ประวัติ

ตำนานเล่าสืบต่อกันมาว่าเมื่อประมาณ 200 กว่าปีก่อน มีพระพุทธรูป 3 องค์ ลอยลงมาจากทางเหนือตามลำแม่น้ำเจ้าพระยา พระพุทธรูปทั้ง 3 องค์ ได้แสดงอภินิหารลอยล่องมาตามลำแม่น้ำและบางครั้งก็แสดงอิทธิฤทธิ์ปาฏิหาริย์ผุดให้ผู้คนเห็นจนเป็นที่โจษจันกันทั่วถึงอภินิหารและความศักดิ์สิทธิ์
ต่อมาพระพุทธรูปองค์หนึ่งลอยวกเข้าไปในแม่น้ำท่าจีนจนได้ไปขึ้นประดิษฐานอยู่ที่วัดไร่ขิง จังหวัดนครปฐม ในเวลาไล่เลี่ยกันพระพุทธรูปอีกองค์หนึ่งก็ลอยวกเข้าไปทางปากแม่น้ำบางปะกง จนได้ไปขึ้นประดิษฐานอยู่ที่วัดโสธรวราราม จังหวัดฉะเชิงเทรา
ส่วนอีกองค์หนึ่ง (หลวงพ่อโต) ก็ได้ล่องลอยเรื่อยมาตามลำแม่น้ำเจ้าพระยา ก่อนจะลอยวกเข้ามาในลำคลองสำโรง ประชาชนที่พบเห็นต่างก็โจษจันกันไปทั่ว พร้อมกับได้ร่วมกันพยายามอาราธนาพระพุทธรูปขึ้นที่ปากคลองสำโรง แต่ก็ไม่สามารถอาราธนาพระพุทธรูปขึ้นได้สำเร็จ
ผู้มีปัญญาดีคนหนึ่งได้ให้ความเห็นว่า คงเป็นเพราะบุญญาอภินิหารของท่าน เพราะแม้ว่าจะใช้ผู้คนจำนวนมากก็ยังไม่สามารถอาราธนาฉุดท่านขึ้นบนฝั่งได้สำเร็จ จึงควรจะเสี่ยงทายต่อแพผูกชะลอกับองค์ท่านแล้วใช้เรือพายฉุดท่านให้ลอยไปตามลำคลองสำโรง พร้อมกับตั้งจิตอธิษฐานว่าหากท่านประสงค์จะขึ้นที่ใดก็ขอให้แสดงอภินิหารให้แพที่ลอยมาหยุด ณ ที่นั้น
เมื่อประชาชนทั้งหลายเห็นพ้องกันดังนั้นแล้ว ก็พร้อมใจกันทำแพผูกชะลอกับองค์ท่านแล้วใช้เรือช่วยกันจ้ำพายจูงแพลอยเรื่อยมาตามลำคลอง ครั้นเมื่อแพลอยมาถึงบริเวณหน้าวัดพลับพลาชัยชนะสงครามหรือวัดบางพลีใหญ่ใน แพที่ผูกชะลอองค์ท่านมาก็เกิดหยุดนิ่ง แม้ว่าจะพยายามจ้ำและพายกันอย่างเต็มที่เต็มกำลังแพนั้นก็ไม่ยอมขยับเขยื้อน
ประชาชนที่มากับเรือและชาวบางพลีจึงได้พร้อมใจกันอาราธนาอัญเชิญองค์ท่านขึ้นจากน้ำ ซื่งก็เป็นที่น่าอัศจรรย์เมื่อใช้คนเพียงไม่มากนักก็สามารถอาราธนาท่านขึ้นจากน้ำได้โดยง่าย ทำให้ประชาชนต่างแซ่ซ้องในอภินิหารของท่านเป็นอย่างยิ่งและได้อาราธนาท่านขึ้นประดิษฐานอยู่ในวิหารนั้นเรื่อยมา
ประวัติ > ถวายนามหลวงพ่อโต

การที่ท่านได้รับการถวายนามว่า หลวงพ่อโต นั้นคงเป็นเพราะองค์ของท่านใหญ่โต คือ ใหญ่โตกว่าองค์ที่ลอยน้ำมาด้วยกันทั้ง 2 องค์ ประชาชนจึงพากันถวายนามว่า หลวงพ่อโต และเป็นที่เคารพสักการะของชาวบางพลีและใกล้เคียงในนาม หลวงพ่อโต วัดบางพลีใหญ่ใน  ตราบจนทุกวันนี้
ทั้งนี้ การลำดับว่าพระพุทธรูปที่ลอยน้ำมาพร้อมกันตามตำนานที่สืบต่อกันมา ว่าองค์ไหนองค์พี่ องค์กลางและองค์น้องนั้นเข้าใจว่าคงจะนับเอาองค์ที่อาราธนาขึ้นจากน้ำได้ก่อนเป็นองค์พี่ ขึ้นจากน้ำองค์ที่ 2 เป็นองค์กลาง ขึ้นจากน้ำองค์ที่ 3 เป็นองค์น้องตามลำดับ คือ
หลวงพ่อวัดไร่ขิง วัดไร่ขิง จังหวัดนครปฐม อาราธนาขึ้นจากน้ำองค์ที่ 1
หลวงพ่อโสธร วัดโสธรวราราม จังหวัดฉะเชิงเทรา อาราธนาขึ้นจากน้ำองค์ที่ 2
หลวงพ่อโต วัดพลับพลาชัยชนะสงคราม จังหวัดสมุทรปราการ อาราธนาขึ้นจากน้ำ เป็นองค์ที่ 3
ตำนาน 5 องค์ จะเพิ่มอีก 2 ลำดับที่ลอยจากแม่น้ำเจ้าพระยาออกสู่ทะเลอ่าวไทยตอนใน (อ่าวกรุงเทพ) โดยพี่น้องชาวประมงจากอำเภอบ้านแหลม จังหวัดเพชรบุรีได้สาวอวนติดพระพุทธรูป จำนวน 2 องค์ แต่ตอนกลับเข้าฝั่งเกิดกลุ่มเมฆฝนพายุด้านฝั่งบ้านแหลม ชาวประมงกลุ่มนี้จึงได้หันหัวเรือเข้าไปหลบฝนในแม่น้ำแม่กลองแทน แต่ฝนก็ยังคงตกหนักตามต่อไป จนถึงหน้าวัดศรีจำปา เรื่อได้ล่มและพระพุทธรูปได้จมลงในแม่น้ำหน้าวัด จำนวน 1 องค์ ด้วยความที่แม่น้ำกว้างและลึก จึงนำพระพุทธรูปที่เหลือกลับเข้าไปทางแม่น้ำบางตะบูน (ลำนำสาขาแม่น้ำเพชรบุรี) โดยนำไปประดิษฐานที่วัดเขาตะเครา ในตำบลบางครก อำเภอบ้านแหลม จังหวัดเพชรบุรี ภายหลังประชาชนเรียกพระพุทธรูปองค์นี้ว่า "หลวงพ่อทอง" บ้างก็เรียกว่า "หลวงพ่อเขาตะเครา" หลังจากนั้นแล้ว กลุ่มชาวประมงชุดดังกล่าวได้นำเพื่อนบ้าน ญาติพี่น้องจากอำเภอบ้านแหลม กลับไปยังที่เกิดเหตุเพื่องมหาพระพุทธรูปอีกองค์เพื่อนำมายังจังหวัดเพชรบุรี แต่ปรากฏว่าชาวแม่กลองที่ทราบข่าวเรื่องเรือชาวประมงอำเภอบ้านแหลม จังหวัดเพชรบุรีได้ชักลากอวนติดพระพุทธรูป 2 องค์แล้วเรื่อได้มาล่มอยู่ในแม่น้ำแม่กลอง หน้าวัดศรีจำปา ตำบลแม่กลอง อำเภอเมืองสมุทรสงคราม จึงได้ชักชวนกันไปงมนำขึ้นมาประดิษฐาน ณ วัดศรีจำปา เมื่อชาวบ้านแหลมมาถึงก็ได้ทวงคืนพระพุทธรูปองค์ดังกล่าวจากชาวแม่กลองคืน แต่ชาวแม่กลองก็อยากได้พระพุทธรูปดังกล่าวไว้ประดิษฐาน ณ วัดแห่งนี้ อีกทั้งคนแม่กลองรุ่นเก่าบางคนก็อพยบมาจากอำเภอบ้านแหลมด้วย จึงได้เสนอข้อตกลงเปลี่ยนชื่อวัด จากชื่อ "วัดศรีจำปา" เป็น "วัดบ้านแหลม" ประชาชนจึงเรียกพระพุทธรูปองค์นี้ว่า "หลวงพ่อวัดบ้านแหลม" ตราบถึงปัจจุบันแม้ชื่อวัดอย่างเป็นทางการจะใช้ชื่อว่า "วัดเพชรสมุทร" แล้วก็ตาม ก็ยังมีคำว่า "เพชร" ซึ่งหมายถึง "เมืองเพชร" เพื่อเป็นอนุสรณ์ถึงความสัมพันธ์ที่ดีซึ่งกันของชาวแม่กลองและเพชรบุรี
ประวัติ > อุโบสถหลังใหม่

หลวงพ่อโต วัดบางพลีใหญ่ใน ได้ประดิษฐานอยู่ในวิหารหลังเดิมเรื่อยมา จนเมื่อมีโครงการรื้อวิหารนั้นเพื่อสร้างเป็นพระอุโบสถที่ถาวร จึงต้องอาราธนาองค์ท่านมาพักไว้ยังศาลาชั่วคราว จนกระทั่งสร้างพระอุโบสถสำเร็จแล้ว จึงได้อาราธนาท่านกลับไปประดิษฐานไว้ในพระอุโบสถเพื่อเป็นพระประธานของวัดบางพลีใหญ่ใน
เล่ากันว่าเมื่อคราวสร้างพระอุโบสถเสร็จใหม่ ๆ ได้วัดช่องประตูพระอุโบสถกับองค์หลวงพ่อโต ปรากฏว่าช่องประตูใหญ่กว่าองค์พระประมาณ 5 นิ้ว ซึ่งสามารถนำองค์หลวงพ่อโตผ่านเข้าไปได้
แต่พอถึงคราวอาราธนาจริงกลับปรากฏว่าองค์หลวงพ่อใหญ่กว่าประตูมาก คณะกรรมการจำนวนหนึ่งเห็นว่าควรทุบช่องประตูทิ้ง แต่อีกจำนวนหนึ่งเชื่อในความศักดิ์สิทธิ์ของหลวงพ่อโตจึงได้พร้อมใจกันอธิษฐานขอให้หลวงพ่อโตสามารถผ่านเข้าประตูได้เพื่อเป็นมิ่งขวัญคุ้มครองชาวบางพลีสืบไป ซึ่งเมื่ออธิษฐานเสร็จก็กลับอาราธนาหลวงพ่อโตผ่านประตูได้โดยสะดวกโดยที่ไม่ต้องทุบช่องประตูแต่อย่างใด แถมยังมีช่องว่างระหว่างองค์หลวงพ่อกับประตูพระอุโบสถเสียอีก
ความศักดิ์สิทธิ์

หลวงพ่อโต วัดบางพลีใหญ่ใน
มีเรื่องเล่าเมื่อครั้งที่หลวงพ่อโตยังประดิษฐานอยู่ในพระวิหารเก่าว่า บางวันที่เป็นวันพระขึ้น 15 ค่ำ กลางคืนผู้คนจะได้ยินเสียงพึมพำอยู่ในวิหารคล้ายเสียงสวดมนต์ ครั้นเมื่อเข้าไปดูก็ไม่เห็นมีใครอยู่ในนั้นเลยนอกจากหลวงพ่อโต บางคราวพระภิกษุสามเณรในวัดจะเห็นพระภิกษุชราห่มจีวรสีคร่ำคร่า ถือไม้เท้าเดินออกมายืนสงบนิ่งอยู่หน้าวิหาร ผู้ที่พบเห็นต่างก็เรียกกันมาดู เมื่อทุกคนเห็นพร้อมกันดีแล้ว ภิกษุชรารูปนั้นก็เดินหายเข้าไปในวิหารตรงองค์ของหลวงพ่อ เป็นดังนี้หลายครั้งหลายหน บางครั้งจะมีผู้เห็นเป็นชายชรารูปร่างสง่างาม มีรัศมีเปล่งปลั่ง นุ่งขาวห่มขาวเข้ามาหาหลวงพ่อแล้วก็หายไปตรงพระพักตร์ของท่าน
เมื่อวันที่ 12 พฤษภาคม พ.ศ. 2520 หลวงพ่อได้กระทำให้เกิดปาฏิหาริย์ที่องค์ท่านซึ่งเป็นทองสัมฤทธิ์ เกิดนุ่มนิ่มไปหมดทั้งองค์ดังเนื้อมนุษย์ และต่อมาในปี พ.ศ. 2522 ก็เกิดปรากฏการณ์เช่นนี้อีกครั้งหนึ่ง
ชาวบางพลีต่างเชื่อในความศักดิ์สิทธิ์และบารมีขององค์หลวงพ่อโต ได้คุ้มครองชุมชนบางพลีให้ปลอดภัยจากอัคคีภัย เพราะชุมชนอื่นที่อยู่โดยรอบ อาทิ ตลาดบางบ่อ ตลาดจระเข้ ตลาดคลองด่าน ล้วนแต่เคยประสบกับอัคคีภัยมาแล้วทั้งนั้น
แม้แต่กระทั่งรูปเหรียญหลวงพ่อโต วัดบางพลีใหญ่ใน ชาวบ้านทั้งใกล้ไกลต่างพากันห้อยคอให้แก่บุตรหลานของตน เพราะกล่าวกันว่าเมื่อเด็กเผลอพลัดตกน้ำเด็กนั้นกลับลอยน้ำได้เป็นที่น่าอัศจรรย์ ตลอดจนทั้งพระเครื่องรางที่ทำเป็นรูปขององค์หลวงพ่อก็มีเรื่องเล่าอภินิหารป้องกันภยันตรายได้ต่างๆ นานา
นอกจากนี้ผู้ที่เจ็บไข้ได้ป่วยทั้งหลายต่างก็พากันมาบนบานกราบนมัสการองค์หลวงพ่อโต กล่าวกันว่าบางท่านที่ได้นำน้ำมนต์หลวงพ่อไปดื่มกินเพื่อความเป็นสิริมงคล ก็กลับปรากฏว่าโรคภัยไข้เจ็บที่เป็นนั้นก็กลับหายวันหายคืนเป็นที่น่าอัศจรรย์
งานนมัสการหลวงพ่อโต

ทางวัดได้จัดให้มีงานสมโภชปีละ 3 ครั้ง คือ
งานปิดทองฝ่าพระพุทธบาทและนมัสการหลวงพ่อโต ระหว่างวันขึ้น 15 ค่ำ ถึง วันแรม 2 ค่ำ เดือน 3
งานนมัสการและปิดทองหลวงพ่อโต ระหว่างวันขึ้น 15 ค่ำ ถึง วันแรม 2 ค่ำ เดือน 4
งานประเพณีรับบัวและนมัสการหลวงพ่อโต ระหว่างวันขึ้น 11 ค่ำ ถึง วันขึ้น 14 ค่ำ เดือน 11 มีการจัดขบวนเรือแห่แหนหลวงพ่อโต (จำลอง) ไปตามลำคลองสำโรง เพื่อรับดอกบัวที่ผู้คนถวายเป็นพุทธบูชา
นอกจากนี้ในวันวิสาขบูชา ขึ้น 15 ค่ำ เดือน 6 ของทุกปี จะมีงานทำบุญฉลองที่หลวงพ่อโตแสดงปาฏิหาริย์ให้องค์หลวงพ่อนิ่มเหมือนเนื้อ ของมนุษย์
หลวงพ่อโต วัดบางพลีใหญ่ใน
เจ้าหญิงยูริโกะ พระชายาในเจ้าชายทากาฮิโตะ

| เจ้าหญิงยูริโกะ |
| --- | --- |
เจ้าหญิงพระชายา
เจ้าหญิงยูริโกะเมื่อ พ.ศ. 2555
ประสูติ: 4 มิถุนายน พ.ศ. 2466 โตเกียว จักรวรรดิญี่ปุ่น
สิ้นพระชนม์: 15 พฤศจิกายน พ.ศ. 2567 (101 ปี) เขตชูโอ โตเกียว ประเทศญี่ปุ่น
พระภัสดา: เจ้าชายทากาฮิโตะ มิกาซะโนะมิยะ (พ.ศ. 2484–2559)
พระบุตร: ยาซูโกะ โคโนเอะ เจ้าชายโทโมฮิโตะแห่งมิกาซะ เจ้าชายโยชิฮิโตะ คัตสึระโนะมิยะ มาซาโกะ เซ็ง เจ้าชายโนริฮิโตะ ทากามาโดะโนะมิยะ
ราชวงศ์: ญี่ปุ่น (เสกสมรส)
พระบิดา: มาซานาริ ทากางิ
พระมารดา: คูนิโกะ อิริเอะ
เจ้าหญิงยูริโกะ พระชายาในเจ้าชายทากาฮิโตะ (ญี่ปุ่น: 崇仁親王妃百合子; โรมาจิ: Takahito Shinnōhi Yuriko; 4 มิถุนายน พ.ศ. 2466 – 15 พฤศจิกายน พ.ศ. 2567) พระนามเดิม ยูริโกะ ทากางิ (ญี่ปุ่น: 高木百合子; โรมาจิ: Takagi Yuriko) เป็นพระชายาในเจ้าชายทากาฮิโตะ มิกาซะโนะมิยะ พระราชโอรสพระองค์เล็กในจักรพรรดิไทโช กับจักรพรรดินีเทเม พระองค์เป็นพระปิตุลานีในสมเด็จพระจักรพรรดิอากิฮิโตะ และเป็นพระกุลเชษฐ์แห่งราชวงศ์พระองค์สุดท้ายที่ประสูติในรัชสมัยไทโช
พระประวัติ > พระชนม์ชีพช่วงต้น

เจ้าหญิงยูริโกะประสูติในโตเกียว เป็นธิดาของไวเคานต์มาซานาริ ทากางิ (พ.ศ. 2437–2491) กับคูนิโกะ ทากางิ (สกุลเดิม อิริเอะ; พ.ศ. 2444–2531) พระชนกสืบสันดานมาจากตระกูลทากางิ อดีตตระกูลขุนนางที่ดูแลพื้นที่แถบทันอัง (Tan'an) และทรงเป็นลื่อของฮตตะ มาซาโยริ โรจูคนสำคัญในยุคบากูมัตสึ เมื่อนับจากพระบิดา ส่วนพระชนนีสืบเชื้อสายมาแต่ตระกูลยานางิวาระ และเป็นพระญาติชั้นที่สองของจักรพรรดิโชวะ
เจ้าหญิงยูริโกะทรงสำเร็จการศึกษาจากโรงเรียนกากูชูอิงเมื่อปี พ.ศ. 2484
พระประวัติ > เสกสมรส

มีการประกาศว่าเจ้าชายทากาฮิโตะ มิกาซะโนะมิยะ จะทรงหมั้นกับยูริโกะ ทากางิ พระญาติชั้นที่สองเมื่อวันที่ 29 มีนาคม พ.ศ. 2484 โดยพระราชพิธีทรงหมั้นจัดขึ้นเมื่อวันที่ 3 ตุลาคม พ.ศ. 2484 และมีพระราชพิธีเสกสมรสเมื่อวันที่ 22 ตุลาคมปีเดียวกัน ทั้งสองมีพระโอรส-ธิดา 5 พระองค์ ได้แก่
เจ้าหญิงยาซูโกะแห่งมิกาซะ (ญี่ปุ่น: 甯子内親王; โรมาจิ: Yasuko Naishinno; 26 เมษายน พ.ศ. 2487) ทรงลาออกจากฐานันดรศักดิ์เพื่อเสกสมรสกับทาดาเตรุ โคโนเอะ (ญี่ปุ่น: 近衛 忠煇; โรมาจิ: Konoe Tadateru) มีพระโอรสหนึ่งคน
เจ้าชายโทโมฮิโตะแห่งมิกาซะ (ญี่ปุ่น: 寬仁親王; โรมาจิ: Tomohito Shinnō; 5 มกราคม พ.ศ. 2489 – 6 มิถุนายน พ.ศ. 2555) เสกสมรสกับโนบูโกะ อาโซ (ญี่ปุ่น: 麻生信子; โรมาจิ: Asō Nobuko) มีพระธิดาสองพระองค์
เจ้าชายโยชิฮิโตะ คัตสึระโนะมิยะ (ญี่ปุ่น: 桂宮宜仁親王; โรมาจิ: Katsura-no-miya Yoshihito Shinnō; 11 กุมภาพันธ์ พ.ศ. 2491 – 8 มิถุนายน พ.ศ. 2557)
เจ้าหญิงมาซาโกะแห่งมิกาซะ (ญี่ปุ่น: 容子内親王; โรมาจิ: Masako Naishinnō; 23 ตุลาคม พ.ศ. 2494) ทรงลาออกจากฐานันดรศักดิ์เพื่อเสกสมรสกับโซชิตสึ เซ็งที่ 16  (ญี่ปุ่น: 千宗室; โรมาจิ: Sen Sōshitsu) มีพระโอรส-ธิดาสามคน
เจ้าชายโนริฮิโตะ ทากามาโดะโนะมิยะ (ญี่ปุ่น: 高円宮憲仁親王; โรมาจิ: Takamado-no-miya Norihito Shinnō; 29 ธันวาคม พ.ศ. 2497 – 21 พฤศจิกายน พ.ศ. 2545) เสกสมรสกับฮิซาโกะ ทตโตริ (ญี่ปุ่น: 鳥取久子; โรมาจิ: Tottori Hisako) มีพระธิดาสามพระองค์
พ.ศ. 2565 พระองค์มีพระบุตร 5 พระองค์ พระนัดดา 9 พระองค์/คน และพระปนัดดาอีก 7 คน
หลังการสิ้นพระชนม์ของเจ้าชายโทโมฮิโตะแห่งมิกาซะผู้เป็นโอรสเป็นต้นมา เจ้าหญิงยูริโกะจึงเสด็จเยี่ยมพระสวามีที่ทรงรักษาพระองค์ในโรงพยาบาลบ่อยครั้งในช่วงบั้นปลายพระชนม์ของเจ้าชายทากาฮิโตะ กระทั่งวันที่ 22 ตุลาคม พ.ศ. 2559 เจ้าหญิงยูริโกะและพระสวามีได้ฉลองครบรอบ 75 ปีแห่งการเสกสมรส ณ ห้องพักภายในโรงพยาบาล ถือเป็นการฉลองร่วมกันครั้งสุดท้ายของทั้งสองพระองค์ ไม่กี่วันหลังจากนั้น เจ้าชายทากาฮิโตะก็สิ้นพระชนม์เมื่อวันที่ 27 ตุลาคม พ.ศ. 2559 โดยมีเจ้าหญิงยูริโกะคอยประทับอยู่เคียงข้างในวาระสุดท้ายแห่งพระชนม์ชีพ หลังจากนั้นเจ้าหญิงยูริโกะจึงทรงรับเป็นเจ้าภาพในพระราชพิธีปลงพระศพพระภัสดาในฐานะพระชายา
พระประวัติ > พระพลานามัยช่วงปลายพระชนม์ชีพ

เจ้าหญิงยูริโกะมิได้เข้าร่วมในพระราชพิธีขึ้นครองสิริราชสมบัติจักรพรรดินารูฮิโตะเมื่อวันที่ 22 ตุลาคม พ.ศ. 2562 กันยายน พ.ศ. 2563 เจ้าหญิงยูริโกะขณะพระชันษา 97 ปี เข้ารับการถวายการรักษาเพราะประชวรด้วยพระหทัยพิการและพระปับผาสะอักเสบ มีนาคม พ.ศ. 2564 เจ้าหญิงยูริโกะเข้ารับการถวายการรักษาการประชวรด้วยพระอาการพระหทัยเต้นผิดจังหวะ ณ โรงพยาบาลนานาชาติเซนต์ลู้ก แต่พระอาการประชวรไม่ร้ายแรงนัก สามวันหลังจากนั้นเจ้าหญิงยูริโกะจึงเสด็จกลับไปประทับที่พระตำหนักตามเดิม
กรกฎาคม พ.ศ. 2565 มีรายงานว่าเจ้าหญิงยูริโกะ ขณะพระชันษาได้ 99 ปี มีผลตรวจโควิด-19 เป็นบวก ทรงเข้ารับถวายการรักษาในโรงพยาบาลเพราะมีพระปรอทมากกว่า 37 องศาเซลเซียส และมีพระกรรสะเล็กน้อย ส่วนสถานะการรับถวายวัคซีนไม่ได้รับการเผยแพร่ ด้วยเหตุผลด้านความเป็นส่วนพระองค์
ช่วงต้น พ.ศ. 2567 เจ้าหญิงยูริโกะเข้ารับการรักษาที่โรงพยาบาลนานาชาติเซนต์ลู้กเนื่องจากมีพระอาการใกล้เคียงกับกล้ามเนื้อหัวใจตาย เบื้องต้นพระองค์ไม่สามารถเสวยพระกระยาหารได้ หลังคณะแพทย์ถวายการรักษาอย่างใกล้ชิด เจ้าหญิงยูริโกะกลับมาเสวยพระสุธารสเปล่าได้ และเสด็จออกจากโรงพยาบาลเมื่อวันที่ 11 มีนาคม พ.ศ. 2567 ต่อมาวันที่ 18 มีนาคม 2567 เจ้าหญิงยูริโกะถูกเชิญเสด็จกลับไปโรงพยาบาลนานาชาติเซนต์ลู้กอีกครั้ง หลังมีพระอาการพระหทัยพิการและหลอดพระโลหิตในพระสมองตีบ กระทั่งวันที่ 25 มีนาคม พ.ศ. 2567 พระอาการประชวรของพระองค์ดีขึ้นอย่างเห็นได้ชัด และมีพระอาการกลับไปอยู่ในระดับที่ใกล้เคียงกับตอนที่พระองค์เข้ารับถวายการรักษาที่โรงพยาบาลในครั้งแรก เจ้าหญิงยูริโกะมีพระชันษาครบ 101 ปี เมื่อวันที่ 4 มิถุนายน พ.ศ. 2567 การนี้เจ้าหญิงฮิซาโกะ พระชายาในเจ้าชายโนริฮิโตะ พร้อมด้วยเจ้าหญิงอากิโกะแห่งมิกาซะ เจ้าหญิงโยโกะแห่งมิกาซะ และเจ้าหญิงสึงูโกะแห่งทากามาโดะ เสด็จพระดำเนินไปทรงเยี่ยมที่โรงพยาบาลนานาชาติเซนต์ลู้ก โดยเจ้าหญิงอากิโกะทูลเกล้าทูลกระหม่อมถวายดอกไม้แก่เจ้าหญิงยูริโกะ กระทั่งวันที่ 16 สิงหาคม พ.ศ. 2567 เจ้าหญิงยูริโกะเข้ารับถวายการรักษาที่แผนกผู้ป่วยหนักของโรงพยาบาล หลังได้รับการวินิจฉัยว่าทรงพระประชวรพระปับผาสะอักเสบ และย้ายไปรักษาพระองค์ที่แผนกผู้ป่วยทั่วไปเมื่อวันที่ 9 กันยายนปีเดียวกัน หลังพระอาการประชวรดีขึ้น